khistorydata/jeongjo-sjw-relations huggingface dataset:
정조 14년
副修撰成種仁疏曰伏以萬里銜命六朔反面獲登文陛承聆玉音經年逖違之餘區區寸忱一倍歡欣不自意玉署除旨勿下於病伏旅邸之時臣手捧華誥惶感益切臣之跡阻經幄亦已久矣新命之下固當不俟駕屨依近耿光而第臣素患昏眩之症又添毒感委頓床笫食飮全却時日之內蠢動無路玆不得不略陳實狀仰瀆崇聽伏乞聖慈俯垂矜諒亟遞臣職以便調治不勝幸甚嗚呼臣於出疆之時目見以下五字刀削國勢甚危雖行邁靡靡而中心憂憊殆不能自定惟恃天心不日悔悟凶逆登時勦除人心底定義理大明而及夫到灣之日先接邸報則宗社之憂危倫理之斁絶有甚於向日巨魁尙在新逆踵出賊驥之凶疏闖呈妖簡之暗地主謀陰圖盡綻眞贓已得而迺殿下爲慮以下五字刀削不念公法之徒癈十行慈敎奉讀無地三司故紙謄傳依舊以至幺麽曹囚何難究覈而此猶過費聖心强拂群情無所持疑必釋乃已豈意殿下過中之擧乃至於此耶竊覸聖衷以庇覆爲主朝象以玩愒爲事勢急綴旒而底安無期憤切寢皮而夬洩何日苟如是也論思之職臺省之官雖使革去未爲不可如臣蒙騃亦具彝天難言之憂共戴之羞參互交竝抑塞弸結不但目下病狀之難强而此尤臣必辭之一端也臣纔經使役竊有迷見敢此尾陳惟殿下裁省焉近來使行之弊不一其端而所謂刷馬驅人最爲痼瘼蓋刷馬所以駄運乾糧之具而其數爲八十二匹一馬各有驅人則人數亦如之每當使行自灣府責立而人馬之價爲錢文二十二兩往廻盤纏亦自灣府出給銀子而一馬一人之所需爲十二兩六錢總而計之則錢爲一千八百餘兩銀爲一千二十餘兩近日驅人輩無非無恒業無根着蔑法怙亂之類也春夏之交先受馬價而出給之際半歸吏奸受去之後都作私用及當使行到灣之日辦立無路故或攘奪姻族之乘或欺取他人之馬以充其數太半是玄黃蹇劣不堪駄載未到瀋陽固已十顚九仆而終至於雇車貰驢艱辛運致則其爲狼貝與無馬等焉至於驅人輩之往廻盤纏越疆之前幾乎用盡每入店舖偸竊是事及到燕市稱貸惟意彼人來索其直則反生荷杖之心使臣痛戢此習而不畏嚴棍之治至若回還之際尤屬窮竭之時不給房貰每先逃去彼人之來愬者踵相接焉非不隨現嚴繩而責償無策不得已略貸不虞費銀子而八十餘人分授不過二三兩則纔求一時之急而又復如前其爲貽羞作害孰甚於此蓋此輩每年赴燕以此成習彼中大官曾不忌憚至於商胡無難打罵彼人類皆寬緩或不相較故縱恣跳踉無所不至辱國生事勢所必然逮至還歸自灣府督徵所貸不虞費銀子而擧皆難捧勢必徵族而其族者立馬之時業已受困捧銀之日又復替納此不但爲使行之極弊實是灣民之大苦矣今若欲矯此弊則不必別般措劃以其馬價錢文及盤纏銀子出貰彼中雇車則自可優優相當旣用雇車則驅人無隨往之路旣無驅人則彼此無生梗之慮其於使行及灣民豈不兩便也哉或以爲專用雇車則車價歲增云而此有不必慮者彼中沿路及留館時八十人馬糧料之需亦甚浩多今若自我除之則彼無所費必以爲便好及此時移文禮部以彼中通行車價作爲一定之式則彼必樂聞而夬從矣至於象譯輩失業亦未必不由於人多之致近來燕貨無利行商甚少八包之數本自難充而一行隨行之員殆近三十人此外又有使臣軍官及醫官畫員寫字官灣上軍官之屬例皆有包則人多包少甚所艱窘固其勢也燕京領賞之時受賞正官例不踰三十人賞則有限而人固許多使之均分用皆不足留館之費往廻之需常患難給又何望以此行而爲生業乎以使事言之則任譯數三人外都無關緊以彼地事言之則臣見他國使從員絶少而獨我三百餘人擾擾攘攘爲弊無窮但正官之數彼旣知之雖難減縮而一行之中不緊名色竝皆除之象譯及應赴人員從略分定無過三十人之數而此外使不得分包則或可爲矯弊之一助而此亦渠輩之所常願也且我境之內旣減乘馹傳饌之弊彼此之中亦省給糧供芻之費事雖微細實係便宜臣目擊此等弊端實不勝當今之憂方來之慮玆敢不避煩猥據實仰聞伏願殿下亟賜財察及今通變焉答曰省疏具悉尾陳赴燕馬弊及員額事令廟堂趁今使行從長論理草記稟處
정조 14년
庚戌四月十七日卯時上御春塘臺專經武臣試射入侍時右承旨李益運同副承旨沈晉賢假注書洪樂游記注官許鞏金鳳顯考官兵曹判書李𡊠訓鍊大將徐有大守禦使鄭昌順參考官檢校直閣李晩秀尹行任以次侍立上曰試官肅拜除之開場可也益運跪告矢數執鼓訖應射人洪栒等以次發射益運曰更鼓遲速自有時刻而今日罷漏始下於開東時晩打之罪萬萬駭然不能檢飭之騎曹入直堂郞竝推考當該禁漏官令攸司科治何如上曰依爲之出擧條上曰畿伯入來乎益運曰來待矣上曰京畿監司入侍出榻敎賤臣承命出與京畿監司金思穆偕入進伏上敎思穆曰漁夫價米及漁鹽船稅劃給水原以補三色軍支放之需則果爲省弊之方而亦合兩便之道耶思穆曰然矣上命益運書傳敎曰水原府三色軍支放之需卽園行時駕前所用雖非動駕之時長立官門豈有如許苦役須有米三百石錢六百餘緡可以拮据云雖無似此所重爲支放區劃大同旣多久例與近例況漁夫民之爲水原一邑民切苦之瘼曾所熟聞一包之容優過數十斗其弊何異於近來餉饋及此得以息肩豈非水民之幸乎以每年本府所納漁夫米名色全屬支放條不足數以大同中除留以準三百之數如是之後漁米之捧也若不盡革廚院侵虐之弊則其可曰一擧兩得乎蘇弊固知不難爲水民更此申申卿與地方官知悉各別申飭錢條則本府事體豈比統閫關防則彼有設施之例況本府乎本府納漁鹽船稅條特爲劃屬本府以補支放事下諭于畿伯及水原府使命畿伯先退思穆承命退出上曰判義禁持草供入侍可也賤臣承命出與判義禁李文源偕入進伏上命晉賢讀奏草供訖命書吳大益草供判付後上敎文源曰筵退後令次堂就議大臣可也又命晉賢書金履素草供判付訖上敎文源曰今玆處分渠何敢辭免乎文源曰然矣上曰趙慶輔等二人姑爲解枷仍囚南間可也命退文源承命退出試射訖命居首人頒賞仍敎曰未滿四矢人員一竝拿入可也宣傳官承命鄭麟采等六人拿入訖上敎曰名以武夫試射十巡未漏四矢者固已寒心況汝輩前此未滿四矢亦已二次兵法不云乎三令五申汝輩三次試射連不滿四矢罪犯三令事之痛駭莫此爲甚烏得免重勘乎平日不能肄習推此可知其間委折一一陳達可也麟采等曰罪合萬死無辭可達矣敎曰爾輩罪狀所當重勘而今姑參酌令兵曹略施薄棍日後試射各別肄習無復犯科可也命一傡拿出上曰宣傳官及堂下別軍職亦爲試射可也試射訖命居首人頒賞仍敎曰未滿四矢人竝拿入可也宣傳官承命趙和錫等三人拿入訖上敎曰爾輩俱以宣傳官爲名而十巡試射或未滿四矢或不免無分尤極駭然事當重勘而今姑參酌此後試射又復如此則非但棍治當汰去各別習射可也命一竝拿出上敎𡊠曰卿則出去未滿四矢人施棍後入來可也𡊠曰更漏事體何等嚴重而今日罷漏時刻最晩始打於開東時云事甚駭然矣上曰俄因承宣所奏始聞知而擧條已出入直禁漏官員棍問査實以奏可也𡊠承命出回奏曰未滿四矢人依下敎施棍而當該漏官亦爲棍問査實則諉以書員之入睡致此更鼓之遲滯云矣上曰如是推諉誠極痛駭當該漏官加棍二度後分付雲監汰去可也𡊠曰今此親試時未滿四矢之人依下敎竝爲決棍而大抵以武爲名柳葉箭十巡猶未滿四矢此等武臣將焉用哉前後飭勵之敎固何如而渠輩未能知畏平日全不操弓而然事之可駭莫此爲甚蓋堂下朔試射設行之法實出於朝家勸懲之政而癸卯年間臣待罪本曹時一次行之其後仍爲廢却近無聞焉誠爲慨然繼自今修明舊典武臣堂下朔試射依例設行之意出擧條定式何如上曰依爲之今之人才不若古人許久抛却之餘才落必夥然以今人情勝之時所謂復舊之定式其能遠爲遵守乎不然則又必有奸弊如薦取才亦豈可成說乎曾見久遠謄錄武臣堂上試射古則無分者罷職一分至三分從重推考今亦倣用此例堂下試射只以無分者汰去其外未滿四矢人決棍或依能麽兒三次居不例越祿爲可乎係是武技成就之事不可以卿一人之見爲之問于大臣及武將後以其收議尾附卿意論理草記定式可也出學條上還內試官承史以次退出
정조 14년
庚戌四月十七日未時上御重熙堂工房承旨推考房承旨入侍時右副承旨洪義浩同副承旨沈晉賢假注書洪樂游記注官許鞏金鳳顯以次進伏訖上命晉賢書狀啓判付訖又命義浩書判付以肅川府使望筒命晉賢書傳敎曰此時本邑守令不可數遞賙賑亦在未畢待同罪他倅捧供更令該府論理回啓雖至不可不拿問待畢賑擧行事分付原望筒還給命晉賢書海營狀啓判付訖上曰此判付出朝報可也命退承史以次退出
정조 14년
庚戌四月十七日酉時上御重熙堂右副承旨入侍右副承旨洪義浩假注書洪樂游記注官許鞏金鳳顯以次進伏訖上曰政官何如是遲滯耶承牌與否知入可也賤臣承命出回奏曰連爲催促而姑未入來云矣以平安監司沈頤之狀啓江界府使安廷玹罷黜渭原前郡守柳增萬罪狀令攸司拿問嚴勘事命書傳敎曰特畀西藩已有月矣始可謂塞一日之責耶日前定州事知有臺啓趁此先發而江界論列差强人意已故者雖不必索言狀中云云實非題外新倅之如是做治自陷辜負之科寧不駭痛鍾城治蹟大不及洪州怠忽已著欲觀前頭雖不得不點下筵席持難之敎使渠知之渠必得聞然猶不肯行救焚拯溺之政於殆劉之江民是豈曰有仁人之心乎此等之人不可但以不職之律勘斷該府使安廷玹罷拿輕矣亟施禁錮一年之典政官牌招開政其代不可不擇差以救江民塗炭依狀請以不寶蔘貂者拔例擬入而已有特敎蔭官堂下勿拘事分付渭原事卿旣按本道聰聽異於京洛則今此論斷出於可已不已耶致其邑民露刃之變不無所由云者此則卿言誠得之種種可惡罔赦之罪姑無論昨年歉荒該郡數百結俵災不啻渭民頷顑者口吻中物此而容手入已已難逭烹阿之律況且數百結之中無一把半束之及於民如許頑悍貪饕曾所未聞比之定州之無知不瞭然自不覺其陷於大罪豈可同年而語凡事皆有情跡之別至於此倅又不特情兼跡而已如渠遠外孤蹤如無別般無恐之端監司之所不敢犯者一守令寧或若是無難乎雖以已發於登徹文字者言之殘酷鄙悖之外許多不法上而公穀下而民力可謂無所不犯有一於此渠之罪不知至於何境況共萃而竝罹者乎大抵懲貪二字卽朝家苦心然於犯同情殊者自有區別唯渠所爲一言而蔽之曰無惜柳增萬令該府拿來嚴囚待朝開坐直爲除尋常各別嚴刑逐一捧直招以聞萬一抵賴渠敢望生出獄門乎近日國綱雖曰解弛其可不施於幺麽一增萬乎若不別般嚴覈設置王府將焉用哉以此意判金吾以下知悉亦卽回諭于關西伯謄頒該邑曉告民衆災結及科外誅求之物一一推徵還給民間萬一絲毫遺漏而現發於別遣暗行御史之行則自卿先被卽地定配之律各別惕念擧行畢推給後狀聞俾遐陬愚夫愚婦知朝廷有法律紀綱事一體回諭上曰大臣收議何無消息知入可也賤臣承命出回奏曰進去禁堂未及入來云矣命退承史以次退出
정조 14년
庚戌四月十七日四更上御重熙堂推考房承旨入侍時右副承旨洪義浩假注書洪樂游記注官許鞏金鳳顯以次進伏訖命書禁府草記判付訖上曰江界府使入來乎義浩曰方來待闕外云矣上曰持此標信金虎門留門江界府使使之入來之意分付可也賤臣承命出傳上曰江界府使入侍出榻敎賤臣承命出與江界府使李學源偕入進伏上敎學源曰予之知人未知何如而每以爾之善治當爲近來蔭官之最雖以淸治蹟觀之予甚嘉尙矣江界之無倅久矣噫彼江民亦吾赤子昔之數萬餘石今焉不過四五千此專由於挽近邑倅之無一善政興言及此豈不寒心今者特簡意豈徒然予則曰得人焉而已爲治之要必須赫然改觀然後可以無負委毗之意非但字恤現在之民衆而已要使轉而之他者聞風還集可也爾其勉之學源曰聖敎及此臣惶隕不知所達矣上曰大抵治法要不出威生於廉蔭路特資實出賞格須體此意十分淬勵使遐土窮民知有朝家擇吏之效可矣學源曰臣未嘗往來西路故邑弊民隱素是茫昧矣上曰無滯卽發可也仍命宣諭訖除七事退去學源承命退出義浩曰入侍命下之後上番兼春秋許鞏不卽待令以致兼史不得備員事體所在誠極未安所當重勘而本院請推之外無他可施之罰何以爲之敢稟上曰拿處可也出擧條命退承史以次退出
정조 14년
行都承旨柳戇坐左承旨李祖承坐右承旨李益運坐左副承旨洪聖淵坐直右副承旨洪義浩坐直同副承旨沈晉賢坐注書徐有聞仕直一員未差假注書洪樂游仕事變假注書任㸁仕
정조 14년
李祖承啓曰明日常參經筵取稟傳曰停
정조 14년
沈晉賢啓曰合辭方張之時兩司無詣臺之員事甚未安除在外外未肅拜呈告人員竝卽牌招何如傳曰允
정조 14년
以大司諫尹行元獻納李太亨正言李錫夏朴師默持平權儐牌不進罷職傳旨傳于沈晉賢曰只推
정조 14년
傳于洪義浩曰同副承旨入侍
정조 14년
傳于沈晉賢曰該房擧行有此做錯爲先從重推考
정조 14년
傳于沈晉賢曰柳增萬所爲可謂殺無赦推問加刑時令宣傳官眼同考察雖云猛杖其所納供萬萬巧慝觀於供招渠於貪虐已覺滋味妙理將爲無所不爲之擧渠若無端倖免當律其可曰國有法乎然而禁府擧行未免稽忽當該本府首都事拿處行首羅卒令攸司科治罷坐後捧傳旨
정조 14년
傳于李祖承曰刑曹放未放回啓令亞堂擧行事分付大小回啓公事及判堂擧行曹務出仕間皆令亞堂爲之俾無淹滯之弊事申飭該曹
정조 14년
李祖承以弘文館言啓曰副應敎成德雨自鄕上來云修撰成種仁疏批已下竝卽牌招察任何如傳曰允
정조 14년
沈晉賢以義禁府言啓曰罪人吳大益絶島勿限年定配待城門開卽爲押送事命下矣臣等開坐本府罪人吳大益處宣諭傳敎後慶尙道南海縣勿限年定配而以傳敎內辭意具罪目依例發遣府書吏押送配所之意敢啓傳曰知道
정조 14년
沈晉賢以義禁府言啓曰寧海府使任焴昆陽郡守李運春義城縣令李弘源慈仁縣監韓永逵聞慶縣監金在明三嘉縣監尹光柱梁山前郡守李鼎德竝拿問定罪事傳旨啓下矣任焴李運春李弘源韓永逵金在明尹光柱等俱在任所李鼎德時在慶州地云依例發遣府羅將竝拿來何如傳曰允
정조 14년
沈晉賢以義禁府言啓曰保放罪人申湜趙雲絅還囚捧供之意敢啓傳曰知道
정조 14년
沈晉賢以義禁府言啓曰罪人趙慶輔承慶恒依下敎解枷杻之意敢啓傳曰知道
정조 14년
掌令高應觀啓曰請大靜縣爲奴罪人金壽賢依律處斷請興陽縣爲奴罪人河翼龍亟令王府設鞫得情夬正王法請還寢李魯春絶島安置之命亟令王府設鞫嚴問期於得情請罪人寧鎭亟令王府設鞫嚴問期於得情請逆臣承烈亟正邦刑請驥顯設鞫得情夬正王法翼魯亟令王府設鞫得情施以當律驥顯弟龜顯亟令王府設鞫嚴問期於得情龜顯二歲等七罪人竝令王府更爲捉囚嚴鞫得情快施當律新除授司諫院司諫李周顯時在全羅道全州地請斯速乘馹上來事下諭答府曰不允下諭事依啓
정조 14년
禁府啓目龜城前府使金衡柱原情云云問目內辭緣一辭粧撰泛稱遲晩所當請刑是白乎矣曾經都摠經歷勿爲請刑載在大典通編上裁何如判付啓論理議處爲良如敎又啓目全州前判官李冣源原情云云傳旨內辭緣泛稱遲晩刑推得情何如判付啓今日內考律勘放後草記功議區別減等爲良如敎又啓目稷山前縣監趙雲絅原情云云傳旨內辭緣泛稱遲晩刑推得情何如判付啓依李冣源供辭判付擧行爲良如敎又啓目林川前郡守尹昶原情云云傳旨內辭緣泛稱遲晩刑推得情何如判付啓依李冣源趙雲絅等供辭判付擧行爲良如敎又啓目鐵原前府使李潤謙原情云云問目內辭緣泛稱遲晩所當請刑是白乎矣別軍職勿爲請刑載在大典通編議處何如判付啓削職放送爲良如敎又啓目禁府都事李義度原情云云問目內辭緣泛稱遲晩刑推得情何如判府啓分揀放送爲良如敎又啓目禁府都事申湜原情云云傳旨內辭緣泛稱遲晩刑推得情何如判付啓分揀放送爲良如敎又啓目淸安前縣監李宗魯原情云云傳旨內辭緣泛稱遲晩刑推得情何如判付啓除刑推議處爲良如敎又啓目平山前府使徐有和原情云云傳旨內辭緣泛稱遲晩所當請刑是白乎矣曾經閫帥勿爲請刑載在大典通編議處何如判付啓依允
정조 14년
禁府啓目渭原前郡守柳增萬原情云云傳旨問目內辭緣惶恐遲晩道啓中諸條之瑣細者其所發明語涉呑吐是白乎矣至若二百結俵災事段連加訊問則把束不及於小民區劃盡歸於私用節節綻露無辭自明所當依律重勘而旣有草供捧入之命上裁何如判付啓本罪除良觀於供招添却渠死案上死案渠是何人敢於特敎嚴問之下飾詐舞奸以謂自服無非自明如許不怕無怯之頑物不卽以其法快斷以謝渭民切齒戟手之冤恨其可曰朝廷有王府關和乎以本邑千餘結田摠二百結俵災可謂多且厚矣苟能從實派及於被災民結當濟得幾許民命哀彼懸磬呼庚之類望哺者此而身爲牧守寧忍下手於把束而以渠破補杜撰之說全不及民一款猶不得隱諱設如渠供中多少云云眞有防給邸役之擧不但名目各異這間政容別般奸狀可謂欲巧反拙如是乎大抵剝割殘虐浚民益己雖渠伎倆中能事而名以災結之劃付者朝禁至嚴之下如是無忌無憚豈無所以而然乎卽此而渠敢欲倖逭王章苟保軀命其可得乎是旀外此倉監捧賂事穀品換作事鋤耕執稅事比災結偸食猶屬緦功之察而此亦民貨也公穀也其所究覈得情豈容少忽乎渠之大罪小犯不啻指不勝數而道伯荏弱萬不擧一非不知別遣御史更加査櫛目下登徹之數件優爲三尺之斷案他件事端姑不一一究出以此以彼渠之人鬼判斷已久到此地頭其所發明在渠無益而有害是置一日內二次之刑係是法外待拷訊限滿日次加刑期於捧具格侤音次爲先以此判下更良施威嚴問以聞爲良如敎
정조 14년
禁府啓目罪人柳增萬更招云云判付內辭意發問目施威嚴問則諸般罪狀箇箇直招所當依律勘斷是白乎矣旣有捧草供以入之命上裁何如判付啓待栲訊限滿後坐起時依前問目未盡條件更爲加刑取招照法議處次嚴飭救療爲旀本罪大體渠旣遲晩卿等罷坐退去都事拿處首羅卒科治分揀爲良如敎
정조 14년
禁府啓目粘原春道放未放回啓云云本府所管定配罪人放秩與未放秩乙良竝依啓聞施行他餘罪人等令刑曹稟處何如判付啓依回啓施行爲旀江陵縣李彙段減等爲良如敎
정조 14년
禁府啓目粘全羅道放未放回啓云云本府所管定配罪人放秩與未放秩乙良竝依啓聞施行他餘罪人等令刑曹稟處何如判付啓依回啓施行爲旀任實縣金啓淳段與李熻無異徒年而踰限不放係是法外遇赦勿論亦關後弊依湖西啓本判下施行爲旀靈光法聖鎭田光遇段雖放自有禁錮長城府李忠佐段頗知氣力胡爲干科大抵本事有難曉者與近日現發他倅所爲不可同年而語南原府金星甲段不過申飭竝只放送事分付爲良如敎
정조 14년
禁府啓目粘慶尙道放未放回啓云云本府所管定配罪人放秩與未放秩乙良竝依啓聞施行他餘罪人等令刑曹稟處何如判付啓依回啓施行爲旀大丘牧金尙集金光默等段不過申飭卿宰坐竄事體有異分揀放送爲旀盈德辛在復釜山鎭柳光璧等段置一體放送爲旀長鬐縣柳煥輔熊川縣宋徵一等乙良減等爲良如敎
정조 14년
禁府啓目粘忠淸道放未放回啓云云本府所管定配罪人放秩與未放秩乙良竝依啓聞施行他餘罪人等令刑曹稟處何如判付啓依回啓施行爲旀隄川郡李熻段所坐雖曰不輕名編徒配則丁未坐謫至今不放係是法典之外苟難輕釋稟請改錄勿限年則可也以徒年而踰限仍配有關後弊其時該堂及道伯推考卽爲放送而計朔如未準限推考分揀此後此等謬例一切嚴禁事本府知悉該曹及各該道良中行移申飭爲良如敎
정조 14년
刑曹啓目粘全州府殺獄罪人李維愼獄案云云前水使李煜段身居閫任私護幕俾多輸錢貨屢行關節旣發査庭之後不可置而不論是白遣湖西推官等段莫重獄事初不審究行兇元犯無難換易旣乖獄體且關後弊竝令該府拿問處之湖西前道臣段只憑檢官之論報未究竟之前徑放被告之人事未前有所當請拿論勘而係是二品臣曹不敢擅便上裁何如判付啓觀此回啓剖析頗甚詳備依此跋辭及昨下判付謄關該道使卽拔例詳覈不多日內修啓事嚴飭分付爲旀完伯問備事依施査官之徒仰巡使之頤指或緩或急終涉未妥全州判官尹光護長城府使韓文洪竝只待更査究竟令該府拿問處之爲旀湖西檢官事依回啓施行係是已遞之官何待照律改差差代事分付該曹爲旀該水使李煜段卿曹論理亦然與錦伯拿勘事依回啓施行爲良如敎
정조 14년
刑曹啓目粘甲山府定配罪人金昌炫逃還本土而自原籍官捉付該邑之際因病物故常時不能檢飭以致逃還物故者萬萬駭然當該府使令該府拿問處之何如判付啓依回啓施行爲旀當該守令之代令該曹口傳各別擇差爲良如敎
정조 14년
刑曹啓目粘慈仁縣殺獄罪人權斗每獄事云云斗每段已歸白脫自當放送是白遣今旣反案則成獄之檢官不可無罪而道啓之初不論勘有違格例道伯推考當該兩檢官拿問處之爲白乎旀三嘉縣殺獄罪人朴道經獄事云云元犯之以此自明不爲無據此一端乙更令道臣另加盤覈論理稟處爲白乎旀此獄之參證目覩者惟在於雇婢明心而年未滿十五法不當取招而道臣之不爲題飭檢官之視同應問俱有所失竝只推考爲白乎旀固城縣殺獄罪人千奉已獄事云云依前嚴覈期於取服爲白乎旀慶州府殺獄罪人權進會獄事云云另加嚴訊期於取服爲白乎旀善山府殺獄罪人李三得獄事云云更令道臣親執窮覈指一狀聞後稟處爲白乎旀義城縣殺獄罪人丁奉益獄事云云依前訊推期於取服何如判付啓慈仁縣權斗每獄事段觀於道啓如覺前料之不爽何必滯囚卽爲決放德心段反坐則過矣令道伯參酌懲治李化得段置決放崔世杰段置亦令道伯嚴處檢官拿處事依施道伯推考分揀爲旀三嘉縣朴道經獄事段夫殺妻之案曾有論理判決者今豈有異見是旀況於渠之妻母之供可謂必然之常情朝家於此獄欲傅之生科未知獄官之見亦果何如論理草記回啓爲旀固城縣千奉已獄事段當初起疑於無疑使之更考文案論理狀聞者出於十分致審之意而道伯曰不可宥卿等曰亦以爲然到此姑令仍推之外無他更起疑端之語依回啓依前仍推而待此後新伯到任審理時更以意見論理別具狀聞事分付慶州府權進會獄事段更査之擧出於詳愼而推官結語信有意見道狀曹啓皆主常憲到此仍推之外豈有他說依回啓施行而獄情猶有未可知者所謂疝症與浮瘇或有一分其然之端是喩此一款後次同推宜加究覈是旀善山府李三得獄事段道伯之見信有意見亞堂郞錄啓之道伯不必更詢參議別具意見草記回啓爲旀義城丁奉益獄事段參議一體具意見草記回啓爲良如敎
정조 14년
刑曹啓目粘靈光殺獄罪人金會兌獄事云云縱奴鳴冤以冀僥倖尤極痛惋一依道啓嚴訊取服爲白乎旀不行掘檢衆證成案終乖獄體有關後弊當該道臣及檢官竝推考何如判付啓此獄段以被刺後行走三里之地爲發明與起疑之端兺不喩反覆原案多有違舛且其看證其說二三以此以彼不可不更加審閱後處斷亞堂別具意見回啓爲旀道臣及檢官推考事依回啓施行爲良如敎
정조 14년
刑曹啓目粘寧海府殺獄罪人崔太京獄事云云依前同推期於取服爲白乎旀昌原府殺獄罪人金有福獄事云云或有傅生之道是白乎乙喩事係殺獄有難輕議上裁是白乎旀居昌府殺獄罪人朴昌孫獄事云云傅輕之論不無所據是白乎矣殺獄體重有難輕議上裁敎是白乎旀獄案中元犯兩妻同庭取招終有證夫之嫌大違法文之義初覆檢官段竝只推考警責何如判付啓寧海崔太京事段無論生者之緊搪死者之歇踢彼此元非有心而臨死戒勿告官恥生至欲自刎道啓原恕之論不無意見是旀昌原金有福事段揆以扶倫之政寧靳原情之典況旀通編律文若爲此獄準擬傅生一款無容更議是旀居昌朴昌孫事段卿之跋辭可謂盡出眞境其死非由於被打云云亦甚的確是置太京昌孫等令道伯嚴刑一次以過誤及威逼律照勘收贖後卽爲放送有福乙良分揀放送居昌檢官推考事依回啓施行爲良如敎
정조 14년
刑曹啓目粘全州府殺獄罪人金禾里奉獄事云云雖欲求生於必死亦不可得依道啓嚴訊取服法所當然是白乎旀長興府殺獄罪人申汝倜獄事云云依前訊推期於取服何如判付啓全州金禾里奉獄事段此可謂已具之獄而獄旣審理時亞堂亦爲看詳如有意見論理草記否則依前判堂回啓跋辭施行爲旀長興申汝倜獄事段非死則殺而殺之者渠也文案昭在渠焉敢發明乎然究其本事萬萬虛悖決知非用意於故殺亦無可以執以從輕之端亞堂更加細閱論理回啓爲良如敎
정조 14년
庚戌四月十八日辰時上御重熙堂同副承旨入侍時同副承旨沈晉賢記事官徐有聞記注官金良倜金鳳顯以次進伏訖上曰右承旨入侍出榻敎賤臣承命出與右承旨李益運偕入進伏上曰右副承旨入侍出榻敎賤臣承命出與右副承旨洪義浩偕入進伏上命益運義浩晉賢等啓書啓目狀啓等判付訖仍命退承史以次退出
정조 14년
行都承旨柳戇坐左承旨李祖承坐直右承旨李益運坐左副承旨洪聖淵坐右副承旨洪義浩坐直同副承旨未差注書徐有聞仕一員未差假注書洪樂游仕直事變假注書任㸁仕
정조 14년
洪聖淵啓曰合辭方張之時兩司無詣臺之員事甚未安除在外外未肅拜呈告人員竝卽牌招何如傳曰允
정조 14년
柳戇啓曰新除授漢城判尹趙瑍除拜後過三日不爲出肅依定式推考警責仍卽牌招察任何如傳曰許遞
정조 14년
柳戇啓曰今因專經武臣試射賞典事取考乙巳四月二十五日日記則當日試射殿座時入侍日記初不修正無以考出事之駭然莫此爲甚當該注書所當重勘而本院請推之外無他可施之罰何以爲之敢稟傳曰拿問處之可也
정조 14년
柳戇啓曰明日常參經筵取稟傳曰停
정조 14년
洪義浩啓曰大司憲嚴思晩掌令高應觀持平權儐牌不進執義宋銓掌令閔彝顯持平張至冕俱在外監察茶時入啓之意敢啓傳曰知道
정조 14년
傳于洪聖淵曰左副承旨入侍
정조 14년
傳于李祖承曰近來諸道徒流案及放未放啓本或因編配夥多而移配他道者其時處分傳敎擧行草記全本載錄之故列書沒緊之各人姓名徒煩披閱此後移配之類節該到配月日移配委折書之事分付各該道
정조 14년
以黃海監司狀啓海州延安紫蝦進上依前擧行事傳于李益運曰一年內通計則封進爲幾次每次爲幾斗應封各邑爲幾邑乎卿其條列狀聞海州之弊如此則兵營所封黃州之弊亦當如許竝與封進次數缸數及邑名使之一一報來後一體論理狀聞細蝦鹽之封進旣爲弊瘼則蝦卵甘冬鹽亦豈無弊乎亦爲詳探狀聞此雖一事旣知爲民隱則豈可泛看耶此意知悉事回諭
정조 14년
有政吏批判書洪良浩受由在外參判趙鼎鎭進參議未差左承旨李祖承進啓曰判書洪良浩受由在外參議未差小臣獨政未安何以爲之敢稟傳曰仍爲之以洪夏俊爲典籍吳載純爲社稷提調徐浩修爲平市提調金晉柱爲鴻山縣監李圾爲扶餘縣監
정조 14년
以副應敎成德雨修撰成種仁牌不進罷職傳旨傳于洪聖淵曰只推
정조 14년
洪義浩以弘文館言啓曰副應敎成德雨修撰成種仁旣有只推之命竝卽牌招察任何如傳曰允
정조 14년
以副應敎成德雨牌不進罷職傳旨傳于李祖承曰只推
정조 14년
傳于洪義浩曰坐直承旨入侍
정조 14년
李益運以備邊司言啓曰全羅監司閔台爀狀啓有草記回啓之命矣取見其狀本則以爲本道穀簿原來不敷第以應分穀摠較計當受民戶則排比實無其路民間形勢未免艱乏道內列邑所在元還餉留庫中限六分一特許加分事請令廟堂稟旨分付矣本道還穀每患不足狀請加分已多近例方農乏糧亦所當念依狀請使之詳探緩急略綽加分後數爻登聞之意分付何如傳曰允
정조 14년
洪義浩以義禁府言啓曰原春監司尹師國啓本據刑曹粘目內咸鏡道甲山府定配罪人金正炫今二月逃還本土自原籍官執捉還配之際到伊川因病物故當該府使常時不能檢飭之罪令該府拿問處之事命下矣當該甲山府使黃泰彦時在任所云依例發遣府書吏交代後拿來何如傳曰畢賑拿來新除府使亦令依此爲之可也
정조 14년
吏曹口傳政事以金處漢爲甲山府使
정조 14년
洪義浩以義禁府言啓曰時囚罪人李冣源趙雲絅尹昹等今日內考律勘放後草記功議區別減等放送事命下矣李冣源趙雲絅等傳旨內砲保木昨今年綿價至貴以二兩錢決知其無以辦備而若用三兩四五錢以貿則綽綽有裕人情雜費不在此中則合以言之四兩一二錢優可爲之而繡啓所論列觀之全州之五兩四錢稷山之四兩六錢五分決知其奸吏之所舞弄而該守令之初不以爲民去弊爲心者灼然可知一疋之役當爲二兩而適因綿貴至於倍徵則此已切可矜憐況於倍徵之外又有所徵殆近三倍者有之該守令雖有已遞而歸者此其罪不可不勘拿處罪尹昹傳旨內朝令諄複則身爲守令初不議到於遵行至入書啓中拿處罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖云矣李冣源趙雲絅尹昹等各杖一百收贖告身盡行追奪而李冣源十代祖石亨佐理功臣尹昹十一代祖師路佐翼功臣云竝功減一等各杖九十收贖奪告身四等放送趙雲絅九代祖世勛靖國功臣麟坪大君異姓五寸親云功議各減一等杖八十收贖奪告身三等放送之意敢啓傳曰知道
정조 14년
洪義浩以義禁府言啓曰因原春道放未放啓本本府回啓判付內依回啓施行李彙減等事命下矣原州牧徒配罪人韓光傳放送江陵府定配罪人李彙減等徒三年施行事分付該道道臣之意敢啓傳曰知道
정조 14년
洪義浩以義禁府言啓曰因忠淸道放未放啓本本府回啓判付內堤川縣李熻所坐雖曰不輕名編徒配則丁未坐謫至今不放係是法典之外苟難輕釋稟請改錄勿限年則可也以徒年而踰限仍配有關後弊其時該堂及道伯推考卽爲放送事命下矣李熻卽爲放送事分付該道道臣之意敢啓傳曰知道
정조 14년
洪義浩以義禁府言啓曰因慶尙道放未放啓本本府回啓判付內大丘牧金尙集金光默卿宰坐竄事體有異分揀放送盈德縣辛在復釜山鎭柳光璧等一體放送長鬐縣柳煥輔熊川縣宋徵一等減等事命下矣金尙集金光默辛在復柳光璧等卽爲放送長鬐縣卽其地定配罪人柳煥輔熊川縣邊遠充軍罪人宋徵一減等徒三年施行事分付該道道臣之意敢啓傳曰知道
정조 14년
洪義浩以義禁府言啓曰因全羅道放未放啓本本府回啓判付內任實金啓淳與李熻無異徒配而踰限不放係是法外遇赦勿論亦關後弊依湖西啓本判付施行靈光法聖鎭由光羽雖放自有禁錮長城府李忠佐頗有氣力胡爲干科大抵本事有難曉者與近日現發他倅所爲不可同年而語南原府金星甲不過申飭放送事命下矣金啓淳田光羽李忠佐金星甲卽爲放送事分付該道道臣之意敢啓傳曰知道
정조 14년
洪義浩以義禁府言啓曰慶尙監司李祖源審理啓本據刑曹粘目內慈仁縣殺獄罪人權斗每成獄時當該兩檢官拿問處之事允下矣當該初檢官慈仁前縣監沈達漢今方待命卽爲拿囚而覆檢官河陽前縣監朴吉源下去河陽地云依例發遣府羅將拿來何如傳曰允
정조 14년
刑曹啓目粘本曹所管平安道定配罪人未放秩乙良竝依啓聞施行爲白乎矣稟秩奴卜贊參的放送爲白乎旀未放秩中金日采裵德允等依道啓仍配是白乎旀咸泰柱金召史等段頃因到配啓本旣命移配忠淸道稷山縣今無可論是白遣朴師賢分揀放送李玉才宣太才等今姑減等移配未至配所罪人奴得才金辰吾發配未至配所罪人高重恕等竝仍置之之意分付道臣何如判付啓竝依回啓施行爲旀金日采裵德允等段罪名旣如許則移錄加等之律可也不可以徒配而踰限以違金石之典依此知悉更爲回啓爲旀此後段稟旨改錄外無得以徒年無端爲勿限年爲旀仍秩中他道同罪因判下蒙放而勿論於本道者更卽詳考論理粘目爲良如敎
정조 14년
禁府啓目德川前郡守申曮原情云云問目內辭緣游辭漫漶終不直招泛稱遲晩所當請刑是白乎矣曾經侍從勿爲請刑載在大典通編上裁何如判付啓志在貪饕政未必刻酷而入於奸猾袖裏致使無告失所果不多讓於不治他倅是隱則繡啓中各項疵類謂之不知而自陷則可也豈可曰暖昧乎䵝䵢乎其矣所供雖無噴說去者或稱豈忍爲此或稱寧或爲此渠所謂豈忍而寧或者一邑萬口無人不傳使渠自作繡衣往探民情則必有怳覺其難貰究厥本情一則疎闇所致二則昏憒故耳事旣現發罪在蔑法不可曲加寬恕嚴加照律以懲他倅爲旀賑還之許多奸弊皆由邑吏乘機作孽如許亂民若不覈出痛繩何以慰德民怨咨之情令道伯拔例査究其中首惡別加訊推如有分明偸食毒流民生者捧遲晩取招以聞爲旀穀價之濫徵於民者賑資之不歸於民者一一推徵還卽分給後形止狀聞事分付爲良如敎
정조 14년
正言朴師默疏曰伏以臣百不猶人一無可取而間忝臺地曾不能出一言論一事以裨我聖上淸明之治厚速噤默之機徒切尸素之愧每一循省有靦面目向者薇垣除旨遽下於蟄伏鄕廬之日馹召繼降促臣登途臣他不暇顧倉皇跋涉行至半程旋蒙恩遞至今感激迺者新命又辱在臣義分固當卽地竭蹶以伸叨謝之忱而第臣於旅次猝得重感痰結氣喘呼吸不通有時昏瞀不省四到以此病狀實無束帶供職之望屢犯違逋徒增罪戾耳目之官責任有別則決不可虛縻病軀一任瘝曠敢將疾痛之呼仰煩崇高之天伏乞聖慈俯垂諒察亟遞臣職以幸公私焉臣於一切世務便同聾瞽顧何敢開口刺論而至於近日事竊有所憂慨者略此附陳焉秋曹諸囚關係何如罪犯何如而放釋之命實出於萬萬意慮之外則喉院覆啓三司聯章一例靳批竝皆還給上下阻隔景色愁沮噫此何事也此何擧也凶逆由是而不懲輿情由而益激臣竊爲聖明惜之也伏願亟寢成命前後箚啓亦命還入一一賜批以爲嚴隄防伸懲討之道焉今於關西御史李冕膺事臣又有所訝惑者吳大益之募錄鄕案恣意徵斂柳增萬之偸食災結隨手剝割若是狼藉有口皆傳無人不知則身爲按廉之臣何獨置而不論乎若使初不聞知則烏在其廉探之意如或知而不言則自歸於掩護之科關緊於朝綱法禁者全然疎略之乃反以閑漫近諧之言敢瀆於奏御文字之間至被大僚之請譴雖以聖度之包容罰止問備而至於定渭兩邑事難免不審不實之罪臣謂關西御史李冕膺亟施削職之典斷不可已也答曰省疏具悉勿煩附陳事繡衣體段至嚴密除非栍邑事不敢拖及題外原啓中一句近諧固有不審之失不論定渭兩邑有何可斥之端爾亦難免生疎姑先推考勿辭察職
정조 14년
庚戌四月十九日巳時上御重熙堂左副承旨入侍時左副承旨洪聖淵假注書洪樂游記注官金良倜金鳳顯以次進伏訖命書傳敎曰政官牌招開政上曰未下直守令皆令當日辭朝出榻敎命退承史以次退出
정조 14년
庚戌四月十九日初更上御重熙堂坐直承旨入侍時左承旨李祖承假注書洪樂游編修官許湜記注官金鳳顯以次進伏訖命書傳敎曰情理宜念同副承旨許遞前望單子入之待下批牌招察任又命書傳敎曰時囚罪人沈能迪府內保放能講後草記上曰右副承旨牌招出榻敎又命書傳敎曰今番放未放啓本或有罪犯之相似而一放一否者令該曹詳考草記事分付命退承史以次退出
정조 14년
行都承旨柳戇坐左承旨李祖承仕右承旨金履正坐直左副承旨李益運坐直右副承旨洪聖淵坐同副承旨洪義浩坐注書徐有聞仕直一員未差假注書洪樂游仕事變假注書任㸁仕
정조 14년
洪聖淵以都摠府言啓曰今日入直內三廳武兼禁軍及軍兵等中日習射請出標信傳曰知道
정조 14년
洪義浩啓曰合辭方張之時兩司無詣臺之員事甚未安除在外傳旨未下外未肅拜人員竝卽牌招何如傳曰允
정조 14년
以大司諫尹行元獻納李太亨正言李錫夏掌令高應觀持平權儐牌不進罷職傳旨傳于洪聖淵曰只推更爲牌招
정조 14년
洪義浩啓曰大司憲嚴思晩掌令高應觀持平權儐牌不進執義宋銓掌令閔彝顯持平張至冕俱在外監察茶時之意敢啓傳曰知道
정조 14년
傳于柳戇曰左承旨入侍
정조 14년
柳戇啓曰公事出納何等莫重而文臣朔試射試官落點望筒中間遲滯致有本院入稟之境事未前有大關後弊當該次知司謁及別監令攸司從重科治何如傳曰當査出照律以杜後弊以懲他漢而此雖一事近來紀綱漸弛內外之分不嚴敢以千然之事欲作推委之計自傳命司謁以下一漢置重典然後可以戢後雖以卿等言之司謁掖隷等事每多活略渠輩之不畏政院如此此後事關掖屬一毫欲勘卿等先被重罪以此知悉惕念待査出出給以此啓辭及批答分付該曹可也
정조 14년
傳于柳戇曰在外司僕正改差口傳差出
정조 14년
吏曹口傳政事以李東稷爲司僕正
정조 14년
兵曹口傳政事副司果單徐榮輔
정조 14년
以全羅監司啓本罪人李顯大等更加嚴刑得情事傳于金履正曰李顯大宋成昌仍囚取服金用宅等分輕重勘斷後狀聞事回諭
정조 14년
以全羅監司狀啓南原紙弊諸般冗費可以防禁者可以矯革者嚴立科條永爲定式著成節目上送備邊司事傳于李益運曰節目不爲後錄狀啓卿則推考原狀啓還下送事回諭
정조 14년
洪聖淵啓曰吏曹郞廳來言臺諫有闕政事取稟傳曰待開門牌招開政
정조 14년
傳于李益運曰近來國綱之解弛專由道伯之不能遵奉犯者不卽摘發致察又不少則糾飭大則狀聞之故尋常法令其效未聞雖以乘轎一事言之令後道內守令私行與大小使星之公行間果無犯禁之人乎卿之特界何如則此等事又欲闔眼此豈非卿病處乎宿處難忘古人所戒卿須亟改前失更須惕念掩諱之事卽爲狀聞此後另加察飭事下諭于箕伯外此諸道豈無犯者以此下諭一體成送有旨掩置處自首後必益加察飭無若今番之先已登徹事下諭于諸道
정조 14년
李益運以備邊司言啓曰頃因兩西暗行御史李冕膺書啓平安前監司鄭昌聖幕僚衙客濁亂之跡定州富人營作錢區處等節嚴覈狀聞之意覆啓分付矣卽見平安監司沈頤之査啓則枚擧應問各人等招辭以爲戶房裨將尹昌文定州富人金南楚俱以無賴牟利之類公貨十有萬餘兩或出付市人屢朔殖利或換送京中任自乾沒各庫庫儲盡入於兩裨姦欺舞弄之中倉庫開閉錢穀出納前後作俑初無字折亦無簿署而本營公貨勅庫尤爲至嚴幺麽幕裨擅自取用是何等變怪至於穀簿渠以戶裨執其分劃之權憑藉京外發賣內自營庫外至各邑去來損益任自爲之雖以營還言之謂以營門發賣多執代錢近萬石本穀作錢之代移送外邑之故平壤之民因此而幾殊列邑發賣不揆民食之足否只從米直之高下如熙川寧邊之尤甚處發賣之數各爲三千石而剩餘偸食恰爲一萬三千餘兩故當此分糶之時以是絶巡而至若金南楚其所作奸之數雖不若尹昌文之夥多潛出勅需換錢取用劃得發賣暗售高價駄錢往來無少忌憚尹昌文金南楚當一傡限死嚴刑許多奸狀一一覈出前後呑食之物準數推送於作錢諸邑以補賑資恐不可已至於鄭海觀作奸之數又不若金南楚而兵曹餉穀換以營庫穀物就其價騰折太以賣一包米直遠過十兩其偸弄情狀亦極駭痛移文秋曹星火捉致所食之數嚴治徵捧計料而冊客金光涑鄭昌後或以代勞或以看病多月留住必有干預官政濁亂作弊之端而屢次嚴問終無首實之事亦爲嚴刑期於覈出重勘爲辭矣外方毋論營府郡邑凡於庫門下鑰之時必以紙牢封匙入之處然後從以着押重以踏印又有所謂掛封書以某年某月某日封如有開封之時則必有字折以納於官前其防奸之嚴有如是矣設有裨屬之作奸使權者乘其因公開庫之際符同下屬科外出納不可謂全無此弊而若其不稟主將不用字折惟意開鎻爛用公貨無少疑難今於關西査啓所云云始見之矣尹昌文之計多罪狀俱不用誅不可憚摟而本營勅庫所重尤別雖道臣毋敢犯手那移者營例卽然而此猶移用如視地芥其他各庫尙何論乎以故前後舞弄反動之數至於十萬餘兩之多且其穀物作錢不計民食惟事肥己恣意捧價剩餘偸食恰爲一萬三千餘兩當此之時關西營門十五庫雖謂之無主管之人亦非過語此實無前變怪豈可但以驚駭言也金楚南之作奸比諸尹昌文雖似略有差等揆以國法不可傅生實無彼此之殐今日國綱雖曰解弛右項二人決不可使復出獄門而但一問之後便施極律其在愼刑之義或有遽爾之嫌分付道臣嚴加刑訊竝與外此情節而一一鉤覈後使之狀聞更待回下尹昌文金南楚以一律處斷斷不可已至於鄭海觀之所犯又不若金南楚則宜有減等之擧刑訊究問更無加數現發者則準三次後施以定配之典恐似得宜金光涑鄭昌後雖姑無所犯之捉贓亦不可遽議放釋姑待昌文等更招之狀同時決處亦似未晩雖以前道臣言之幕屬輩無字折無簿署任開庫門肆用公貨若知而不禁其罪固當如何又或不知而坐其罪又豈可恕乎雖被竄配條件各異此事旣發之後不可置而不論前監司鄭昌聖合施極邊遠竄之典且以時道臣言之啓下行査事體何等嚴重則諸囚盤問時一不加刑揆諸査體誠極未安其所擧行宜有論勘而當此賑政方殷之時臨陣易將在所當念平安監司沈頤之姑先從重推考毋或如前泛忽之意一體申飭分付何如傳曰作奸該裨尹昌文之不可復出獄門豈有二辭乎非不知大會民衆登卽懸首大同門前而許多錢貨收殺前非可論妨先定日每次道臣親執嚴刑箇箇除尋常考察一依同推例與同推諸囚朔末狀問若於不多日內不卽收殺道伯亦難免重勘金南楚準昌文例爲之事分付大抵前伯之爰辭乃弟之筵奏皆謂爲念饑歲貽弊京司發賣營穀作錢率以每石四數酌定云矣觀比査啓奸裨欺帥酌定四數之外皆作渠物其數過萬云此則只擧京司發賣者其外又有營穀則餘剩偸食之倍蓰於京司條不難知也然則通計洽過數萬此一款兩裨處嚴刑詳問數爻一邊狀啓一邊徵出使之星火督捧別置一庫後付營與散給各邑間狀聞令廟堂覆奏待回下擧行渠輩雖姑不卽用法豈可徒然徵捧乎定日訊推切勿一毫顧藉事嚴飭此外微細奸狀皆屬閑漫猥屑竝勿問只以右項營耗剩錢偸食區處事捧遲晩至於所謂冊客兩人別無更問之端卽爲逐送鄭海觀事依施鄭昌聖極邊遠竄事見欺亦有許多般營下如許罔測無據之事漫不覺知貽羞極矣加律之請依施以時伯言之朝令之下一不加刑於如許奸裨者終不免却顧之病爲先越捧三等擧行形止收殺形止與取招文案星火登聞事一體嚴關分付可也
정조 14년
洪聖淵以兵曹言啓曰卽接廣智營入直哨官洪章煥集春營入直哨官李光玄手本則訓鍊都監字內集春門北邊宮墻舊築十二間許及御營廳字內集春門南邊十間許撤毁處今已畢築把守軍兵各該營還入直之意分付何如傳曰允
정조 14년
洪聖淵以兵曹言啓曰卽接廣智營入直哨官洪章煥手本則訓鍊都監字內集春門北邊宮墻舊築七間許今日頹圮云爲先令紫門監以杻把子堅實圍排依例樹柵把守軍兵廣智營入直砲手二十名除出限改築間嚴加守直之意分付何如傳曰允
정조 14년
洪聖淵以訓鍊都監禁衛營御營廳言啓曰訓鍊都監字內集春門北邊宮墻舊築蓋瓦蓋板缺落處二間許左右連接將頹撤毁處十間許及御營廳字內集春門南邊宮墻舊築蓋瓦蓋板缺落處一間許左右連接將頹撤毁處九間許今已畢築把守軍兵本處還入直事自兵曹草記矣集春門北邊把守廣智營軍二十名集春門南邊把守集春營軍二十名竝還入直所將校解送之意敢啓傳曰知道
정조 14년
洪聖淵以訓鍊都監言啓曰集春門北邊宮墻舊築七間許頹圮處把守軍兵令該營定送事自兵曹草記矣廣智營軍二十名除出將校一人率領限改築間嚴加守直之意敢啓傳曰知道
정조 14년
金履正以義禁府言啓曰時囚罪人沈能迪府內保放能講後草記事命下矣沈能迪府內保放之意敢啓傳曰知道
정조 14년
戶曹啓目粘後漕倉漕船一隻到金海菉島前詳致敗地方官金海府使李禹鉉領運差使員薺浦萬戶黃仁爀竝令該府拿問嚴勘穀物段以留庫米太改備未拯與拯劣米太徵捧待究竟狀聞施行他餘穀物令該衙門稟處何如判付啓依回啓施行爲旀金海倅纔有特敎仍任爲先重推蘇弊後拿來爲良如敎
정조 14년
義禁府啓目襄陽前縣監洪九瑞原情云云傳旨內辭意發問目嚴問則九立板取用雖已自服卄二株斫置推諉監色極口發明專事粧撰究厥罪狀萬萬痛駭所當請刑是白乎矣曾經侍從勿爲請刑載在大典通編上裁何如判付啓論理議處爲良如敎
정조 14년
義禁府啓目慈仁前縣監沈達漢原情云云問目內辭緣泛稱遲晩刑推得情何如判付啓照律功議區別減等勘放後草記爲良如敎
정조 14년
義禁府啓目粘平山前府使徐有和議處云云以此照律何如判付啓違越軫弊之飭敎其罪猶歇援用不屑之悖例其情可痛渠非昏憒者流似此人事優可知之乃敢冒犯於不敢犯之事畢竟不用與自當姑無論一出富監已屑難貰以此知悉照律爲良如敎
정조 14년
義禁府啓目粘龜城前府使金衡柱議處論勘有欠綜核令道臣詳査狀聞後處之何如判付啓依允
정조 14년
義禁府粘目啓淸安前縣監李宗魯議處云云以此照何如判付啓依允
정조 14년
義禁府啓目兼春秋許鞏原情云云傳旨內辭緣泛稱遲晩刑推得情何如判付啓除刑推議處爲良如敎
정조 14년
義禁府啓目前假注書李德鉉原情云云傳旨內辭泛稱遲晩刑推得情何如判付啓考律重勘後草記爲良如敎
정조 14년
李益運以義禁府言啓曰時囚罪人李德鉉考律重勘後草記沈達漢照律功議區別減等勘放後草記事命下矣李德鉉傳旨內乙巳四月二十五日試射殿座入侍日記初不修正無以考出事之駭然莫此爲甚拿問嚴處罪取考律文則大明律制書有違條有曰稽緩制書者一日笞五十每一日加一等罪止杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣李德鉉杖一百收贖告身盡行追奪沈達漢刑曹啓目內慈仁縣殺獄罪人權斗每獄事段當初成獄只憑德心之一言末梢反案亦由應心之一言所謂德心不過十五歲女兒則以鄕谷蒙騃之女當官庭嚴問之日不懾不撓如怨如訴說到光景聞者涕酸四年推覈一辭供招到今更査一反前案向來許多之辭說徒歸白地之杜撰伊時推官不究事理之當否惟從德心之供招出死入生在其口吻飭辭假說認爲眞情以其所供作爲屍帳當該檢官拿問處之罪取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等而其十三代祖澮佐理功臣云功減一等杖七十收贖奪告身二等放送何如傳曰允
정조 14년
義禁府照目德川前郡守申曮矣關西暗行御史李冕膺書啓內奸鄕作俑締結衙客恣意賣任納錢于官則千金之樻列置左右朝夕愛玩闔境笑罵前年捧糴全沒頭緖或捧五兩餘代錢或捧三兩而納錢之數不至夥然矣及夫分給也通四巡皆以三兩錢勒分其中大同米則以八兩代捧而官廳小米二石春分於民秋捧一石大米例也今春則不得米分折錢以給以其小米移充於大同饑口則或加數虛錄消融賑資還戶則或竄入別人稱以分給淆難紛雜無不受害倉屬則民間分還之錢給債取息每巡應分之時東西推移流民則或多已納之還而皆以全未納懸錄前年未捧之戶以今年應受之錢折入民多空手而歸設粥則只設三次而不能成錄粥又不足則代給生太一掬事事乖當恐聲載路又況未捧而反作甚多其中稍精之穀或入於官之換折發賣監色之從中作奸各倉枵然而巡營則只按文簿認而梢裕移送一千五百石於寧遠來頭接濟尤極茫然邑事之愁難民情之遑急實爲尤甚之尤甚秋冬流亡之多不下寧鄕其許多罪狀宜施重勘罪從重論杖一百收贖告身盡行追奪流三千里定配私罪奉敎依允爲旀功減一等爲良如敎
정조 14년
李益運以義禁府言啓曰時囚罪人申曮杖一百收贖告身盡行追奪流三千里定配照律公事判付內功減一等事命下矣申曮功減一等杖一百收贖告身盡行追奪忠淸道淸州牧栗峯驛徒三年定配而以繡啓內辭意具罪目依例發遣府羅將押送配所何如傳曰允
정조 14년
刑曹啓目粘連李漢培之推諉鎭卒苟且彌縫者覆檢官所執前道臣論啓俱有所據無容更議是白遣李中大段係是緊切干犯而自初逃躱必有所以分付道臣期於捉得嚴刑取招爲白乎旀屍親崔春石段死者妻子不患無人而漢培之贖奴挺身發告不但蔑分舊奴之告舊主自有其律本獄究竟後依律勘處爲白乎旀前營將李昌培段將家之設置鎭營只爲治盜一事則受人私囑捉送平民任其侵虐以致殺死之變者誠極痛駭其罪狀令該府拿問嚴勘何如判付啓卿之論理當竝只依回啓施行爲良如敎
정조 14년
刑曹啓目粘江華軍器庫弓箭偸竊罪人車萬大旣已承款報議政府詳覆施行爲白乎旀萬大弟七孫以强盜律照勘之意分付守臣何如判付啓本獄事其犯至重其情可恕七孫當爲元犯而卽十四歲迷劣無知覺者此而用法徒近戱劇白翎鎭減死爲奴車萬大段終非罪魁以次犯勘節事分付守臣爲良如敎
정조 14년
刑曹啓目粘原春道罪人放未放回啓云云本曹所管定配罪人放未放秩竝依啓聞施行爲白乎旀宋維寬等所坐俱係不輕竝仍配爲白乎旀奴厚昌段私掘露棺且其到配不過七朔而本道輕擬稟秩大是不審厚昌仍配道臣推考金破回段減等朴貴太等段曾有遇赦啓聞之命上裁何如判付啓竝只依回啓施行爲旀朴貴太金占發等放送爲旀黃載楹韓震景放亦無妨亦爲放送爲旀未放秩中麟蹄宋應昌尹時安南履爲金化李東宅三陟金採雲狼川徐相德杆城李聖章俱有一分參恕之端竝卽放送事分付爲良如敎
정조 14년
刑曹啓目慶尙道罪人放未放回啓云云本曹所管定配罪人放秩未放秩竝依啓聞施行爲白乎旀未放秩中安守林等所坐雖曰稍重旣因特敎減等改錄徒年則不可仍置一體放送之意分付何如判付啓竝只依回啓施行爲旀英陽李國才段以渠罪犯太輕卽其地永屬官奴除非大赦勿揀赦典以徵院隷假托閣吏邏卒僞印僞札之罪爲旀巨濟李福大與興陽金得秋放送事分付各該道臣爲旀晉州咸英得密陽金唜男慶州朴尙爀巨濟有連蔚山莊好采梁壽𡶗晉州安永大昆陽金濟豐草溪車以元金海李彦星河東鄭光瑞英陽金得福等罪犯略有輕重之別似此情跡如無參恕烏在其頒赦之意一竝放送事分付爲旀延日李綏福與他邑發配趙漢儀權一彦金慶煥金錫範姜翊文及梁山閔挺朝與他邑發配李寅亨洪逸濟等竝只放送爲良如敎
정조 14년
刑曹啓目全羅道罪人放未放回啓云云本曹所管定配罪人放未放秩竝依啓聞施行爲白乎旀稟秩中鄭來伯等宥釋一款非所可論是白遣遇赦更稟秩中殷仲吉等段本以古阜之奸吏尙方奴婢已故之十三口多年徵貢奸狀綻露永屬殘驛吏是白遣崔碩興段劫奸未成而流配亦因傳敎移送原籍官充軍是白如乎以渠輩所犯還送原籍官實是格外之恩典是白乎則決難容議於流放之典而旣有遇赦更稟之命上裁敎是白乎旀未放秩中李貴福段其到配已滿三年之限合有參恕之道依定式放送爲白乎旀未知配所罪人中僧右采曺夢緝金光日林龍孫金應杓等段罪名俱爲不輕且未及到配不可放釋竝只仍酌爲白乎旀放秩中元永喆段罪係科場則十年內勿赦載在法典安宗彦段誣告官長事關風化罪實不輕而道臣之輕置放秩極涉誎忽該道臣推考元永喆安宗彦等仍配之意分付何如判付啓依回啓施行爲旀古阜殷仲吉等雖有遇赦更稟之命本道海南奴婢事又出如許奸吏經先流放何以懲他除非大赦勿爲擧論事分付爲旀泰仁崔碩興分揀放送爲旀珍島尹之益靈巖鄭德漢康津李奉才長城朴宗性南平崔潭興陽金聖欽和順兪重哲潭陽琴德徵綾州徐甲福興德林加福綾州李守里同古阜崔辰柱鎭安李厚春和順張世福長與崔興富光州朴三扶安韓日福靈巖李時培寶城方德淸求禮趙泰瑞鎭安李大成萬頃鄭克哲興陽李重燁竝只放送事分付爲良如敎
정조 14년
刑曹啓目粘忠淸道罪人放未放回啓云云本曹所管定配罪人放秩未放秩竝依啓聞施行爲白乎旀稟秩中金漢重等段罪犯非不深重而名是徒配竝放送田昌禹段雖有待限滿分揀之命徒限尙餘三孫段旣有遇赦更稟之敎上裁敎是白乎旀高三俊等段竝放送崔夫貴段借佩號牌替人擊錚情狀絶悖李昌郁等段編配未久竝置之未放秩中梁應祚等段到配雖云屬耳罪名俱係徒年竝放送李允正等段雖是徒配關係不輕不可以遇赦卽放竝以勿限年改錄仍配未至配所罪人金宗學等段罪名皆是私掘竝仍配之意分付何如判付啓放仍竝依回啓施行爲旀回啓請放中梁啓賢段同罪之吳景運移錄勿限年則不可一放一否金巨福段廚院之誠求外邑近來難矯之瘼而當初逃躱尤甚可痛竝只移錄於勿限年爲旀田昌禹任三孫段竝放送爲旀朱壽長曺達彦李允昌等段何足責亦爲放送爲旀未放秩中連山白尙純德山海昌文義金宗海韓山李箇說靑山鄭德裕溫陽金有才等段容有一分參量之端一體放送爲良如敎
정조 14년
刑曹啓目全州府金禾里奉獄事反覆原案亦無愚見謹依判付內辭意嚴訊取服之意行會爲白乎旀長興府申汝倜獄事段渠亦無辭發明則從輕之論恐不可遽議上裁何如判付啓全州金禾里奉獄事依回啓施行爲旀長興申汝倜段鬪因不緊何關於渠乎打尤無義何干於渠乎鬪打之不足殺以結其末死者之以微細物致有䦧墻之變風化所關人理滅絶以比隣之義起血氣之忿趕往力救猶不是理外之事止此足矣次次層激渠反替溺於死律此所以殺獄不可遽議原情此獄必欲拔例三致意者觀此回啓措語守法之論不可不從依前同推事分付爲良如敎
정조 14년
刑曹參判洪檍疏曰伏以臣待罪是任兩朔于玆年紀衰邁精神短銷尋常簿牒六失勘檢而適植首席之有故屢當曹務之替行自知僨誤非朝伊夕果然臣於昨日慶尙道放未放回啓有所萬萬昏謬萬萬惶懍者慶山縣減等徒年罪人安守林尙州牧減等徒年罪人徐宗郁干係何如而臣衰憒且昏凡係一切世事便作聾瞽某漢之爲某賊家人而坐謫漠然不省而終日曹坐文書堆積之中未及細究只認其假托宮房畫署已經特敎減等不暇他思經先請放至承依回啓施行之判付矣更考原案以下七字刀削臣於是不覺心驚神𢥠寧欲無生噫嘻痛矣君讎國賊從古何限而豈有以下二行半刀削今乃矇然混置於循例請放之秩臣之顚錯之罪因已噬咋無及誅戮猶輕玆敢冒死首實仰請勿施伏乞聖明先治臣失職無狀之罪特許安守林等更置仍秩一以警具僚一以嚴隄防不勝幸甚際伏見判付中有罪人李綏福等十二人放送之命臣繞壁不寐憂憤弸中玆又尾陳焉噫彼諸罪人事關讎賊罪係罔赦不誅而謫於渠可謂失刑之大者而未經一年遽然疎釋則當此人心狃安日遠日忘之時亂賊何以懲畏義理何以扶植乎且朴宗性等三人或與德相往復或爲德相通文罪犯至重則決不可遽議放釋臣雖被誅殛實無奉行之望伏乞更加三思傡令亟寢成命使隄防無壞義理益嚴焉以刑曹參判洪檍上疏傳于李益運曰還給
정조 14년
刑曹參議徐瀅修疏曰伏以臣卽伏見各道放未放回啓下者安守林徐宗郁等兩罪人以律名徒年混入於蒙放秩而又有權一彦等十二罪人特放之命矣噫彼諸罪人之干連何如辜犯何如情節之凶慝關係之深緊豈可與尋常編配竝議於肆赦之典而以下四字刀削未鋤王網日紊懲討之論便成故紙憂虞之端不一其形此實今日廷臣沬血飮泣誓不共戴之時凡係寔繁之徒正合劓殄無遺俾不易種則尙令以下五字刀削從以疎釋此何事也至於朴宗性等三罪人右祖德相罪著護逆前後宥音之乍下旋格非一非再則莫嚴者隄防難遏者公矣今於成命之下亦豈有奉行之理哉玆敢略構短疏冒貢愚見伏乞聖明亟加三思特寢權一彦等及朴宗性等放送之命安守林等兩罪人仍以勿限年改錄之意知委該道斷不可已也昨日各道啓本之覆奏也臣亦赴衙參坐則泛忽不察之失臣與亞堂別無差殊亦願同被重勘以爲溺職者之戒焉以刑曹參議徐瀅修上疏傳于李益運曰還給
정조 14년
應敎柳文養疏曰伏以臣於貪贓罪人吳大益南海縣定配之命竊不勝憂慨之至夫奬廉懲貪卽我聖上礪世之苦心至意而挽近以來廉白無聞貪墨成風現發抵罪者殆乎項背相望而豈有如大益贓汚狼藉爲西氓血怨骨讎者哉不有邦禁假稱鄕錄勒斂禮錢至於六萬餘兩之多虛張名目盡歸私橐不施一杖箇箇自服則如此饕餮無厭之類宜施烹阿之典而殿下特以乃叔之姪曲加十世之宥至有海島薄竄之擧勳勞自勳勞贓汚自贓汚誅殛之罰不行於此輩則貪夫墨倅於何所懲畏八方生靈將不免椎剝之患此豈細故也哉贓律至嚴決難容貸伏願聖明更加三思亟寢定配之命夬施一律少礪濁婪之習焉今日臺臣目見刑政之乖當宜有據法爭執之論而側聽有日無一人抗言者何其含默之至此耶臣謂兩司諸臺竝施譴罷之典斷不可已也日前掌令高應觀之詣臺行公又何等變怪之事也以渠臺通之不合疵摘之論峻發於候班稠坐之中無人不傳有耳皆聞銓官至以此引嫌則渠雖卑微無識職是淸朝耳目宜思縮伏自靖之道而佯若不知冒赴臺廳士大夫處義雖不可責之於渠輩而其貽羞搢紳莫此爲甚臣謂掌令高應觀亟令改政以重臺選以礪廉恥宜矣省疏具悉吳大益事亦獨念世宥之義丹其犯科專由沒覺按法典贓物屬于公者許其貸死中間花消旣命一一還他此豈非屬公乎酌處之擧政由斟量兩司譴罷事不允似此等事臺閣之一番爭執不害爲故例而近來竝與殺獄酌決此規之廢却久矣豈特行公臺閣之失不允高應觀事不知委折當一問於爾之登筵時矣
정조 14년
庚戌四月二十日辰時上御重熙堂左承旨入侍時左承旨李祖承記事官徐有聞記注官金良倜金鳳顯稟事閣臣鄭民始以次進伏訖上曰日前聞水原府使言新邑內作舍者稍稍來集云殊可幸也民始曰朝家軫念之方憧憧靡弛故移邑未幾村落一新臣等誠不勝欽仰之至矣民始曰園所所用水車十五坐自本營今方製造所入物種已盡措備而車板次廣板萬無覓得之路聞長生殿退板餘儲數多云此是自戶曹請得發賣者則今於莫重所用處若干立推移以用恐無妨退板限三十立取用何如上曰依爲之出擧條命退諸臣以次退出
정조 14년
行都承旨柳戇坐左承旨李祖承坐右承旨金履正坐左副承旨李益運坐右副承旨洪聖淵坐直同副承旨洪義浩坐直注書徐有聞仕直一員未差事變假注書任㸁仕
정조 14년
李益運啓曰來二十五日朝參日次矣敢稟傳曰停
정조 14년
李益運啓曰臣以入直禁軍戎器點考進去下直之意敢啓傳曰知道
정조 14년
李益運啓曰臣依定式進詣仁政殿月臺入直禁軍等戎器點考則皆無頉仍以傳敎內辭意勞問則亦皆好在云矣敢啓傳曰知道
정조 14년
傳于洪聖淵曰輪對官入侍
정조 14년
金履正啓曰合辭闕啓事甚未安今日政新除授兩司諸臺竝待下批牌招何如傳曰允
정조 14년
有政吏批判書洪良浩受由在外參判趙鼎鎭進參議未差行都承旨柳戇進啓曰判書洪良浩受由在外參議未差小臣獨政未安何以爲之敢稟傳曰仍爲之以李昌漢爲大司諫朴猷煥爲掌令崔聖圭爲持平林道浩爲獻納沈奎魯申史澳爲正言金文淳爲判尹鄭來鼎爲漢城判官申光浩爲長寧殿令成均博士單方在岳學諭單金乃默
정조 14년
兵批判書李𡊠病參判柳誼病參議李命勳病參知金履成入直進左副承旨李益運進副司直單趙瑍沈晉賢
정조 14년
以專經武臣試射時居首人崔日成全布入格別單傳于李益運曰未滿四矢之人能爲全布極爲可嘉追聞御營哨官金錫憲曾亦以此加資云今番一體捧傳旨
정조 14년
柳戇啓曰未下直守令辭朝事命下矣盈德縣令朴宗敬兩司俱未署經云而憲府只有持平崔重圭一人不得署經大司憲嚴思晩更卽牌招諫院則大司諫李昌漢獻納林道浩傳旨未下司諫李周顯正言申史澳沈奎魯俱在外不得備員署經何以爲之敢稟傳曰違牌臺諫更爲牌招署經一司署經後仍卽下送
정조 14년
金履正啓曰大司憲嚴思晩大司諫李昌漢獻納林道浩再牌不進推考傳旨及罷職傳旨今方捧入而憲府只有持平崔重圭一人不得署經飭敎之下如是違牌事甚未安大司憲嚴思晩所當更請牌招而係是一日三牌諫院則司諫李周顯正言申史澳沈奎魯俱在外無以備員署經何以爲之敢稟傳曰兩司長官俱有情勢云與在外諸臺竝許遞前望單子入之待下批牌招擧行
정조 14년
持平前望單子入之吳泰賢落點
정조 14년
金履正啓曰大司憲嚴思晩一體牌招何如傳曰允
정조 14년
以大司諫李昌漢獻納林道浩牌不進罷職傳旨傳于金履正曰只推
정조 14년
洪義浩以兵曹言啓曰卽接廣智營入直哨官洪章煥手本則訓鍊都監字內集春門北邊宮墻舊築已頹圮把守處其南邊七間許及其北邊三間許將頹處一竝撤毁明日爲始三軍門合力改築事草記矣兩處撤毁間數稍爲廣闊把守軍兵令該營量宜定送限改築間嚴加守直亦令紫門監以杻把子堅實圍排之意分付何如傳曰允
정조 14년
洪義浩以訓鍊都監禁衛營御營廳言啓曰訓鍊都監字內集春門北邊宮墻舊築七間許頹圮處其南邊舊築七間許其北邊舊築三間許俱有將頹之慮今四月二十二日爲始一傡撤毁三營合力改築之意敢啓傳曰知道
정조 14년
洪義浩以訓鍊都監言啓曰集春門北邊宮墻舊築七間許頹圮處其南邊將頹處七間許其北邊將頹處三間許今四月二十二日爲始撤毁改築而間數稍爲廣闊把守軍兵令該營量宜加定事自兵曹草記矣廣智營軍十名除出將校一人率領與前把守軍二十名將校一人合力限改築間嚴加守直而廣智營軍五十名內三十名出用則宮墻外巡邏無以分排出番軍十名依例添入之意敢啓傳曰知道
정조 14년
洪聖淵以義禁府言啓曰平安道雲山郡遠竄罪人鄭昌聖極邊遠竄事承傳啓下矣鄭昌聖本道朔州府移配而以承傳內辭意具罪目發遺府都事自雲山郡執捉仍令押送配所何如傳曰允
정조 14년
金履正以義禁府言啓曰時囚罪人金衡柱所患背瘡一陪肆毒食飮全却症刑危重實有難保之慮自前罪人病勢如此則有保放救療之規矣金衡柱姑爲保放何如傳曰允
정조 14년
義禁府啓目忠淸前監司權全羅前右水使李煜扶餘前縣監成鼎柱鴻山前縣監金正淳等原情云云權李煜等段問目內辭緣泛稱遲晩所當請刑是白乎矣曾經侍從及閫帥勿爲請刑載在大典通編議處爲白乎旀成鼎柱金正淳等段問目內辭緣泛稱遲晩刑推得情何如判付啓權段初則意謂徑決於未具之獄屢煩飭責之敎向於完營査啓中見錦營原案始知檢狀分首從之後依其言決折到今別無可罪之端兺不喩水使折簡之說尤無襯合把捉者所當分揀放送而道査曹讞之體雖異於臺章繡啓而曰然曰否之間但當平說委折而已豈可帶得噴口氣全昧無辨之戒乎卽此一款萬萬未安爲先不能得爲而爲事理重公罪勘放較挈非可已不已之事則此豈非準備律乎是旀李煜段不待囑簡有無之究覈推官兩倅以聲響所不及之人自初原狀力拔李維愼此足爲渠發明之資捉去時行資扶助亦未必爲罪而書札之獄中往復雖無緊關語終失官長體貌削職放送爲旀成鼎柱金正淳等段閔李兩裨自有强弱之殊則經先扶抑轉致葛藤不可拿問而止然本獄反與不反間姑未出場待結末處置次今姑放送出場後令該曹更卽論理回啓勘罪爲良如敎
정조 14년
金履正以義禁府言啓曰時囚罪人權以不應得爲而爲事理重公罪勘放李煜削職放送成鼎柱金正淳待本獄結末處置次今姑放送事命下矣李煜削職放送成鼎柱金正淳姑爲放送而權以不應得爲而爲事理重公罪杖八十收贖放送之意敢啓傳曰知道
정조 14년
洪聖淵以刑曹言啓曰因善山府殺獄罪人李三得獄事回啓判付內李三得獄事段道伯之見儘有意見亞堂卽錄啓之道伯不必更詢參議別具意見草記回啓事命下矣起疑於無疑之地求生於必死之中實出大聖人審恤之德意臣不勝欽仰攢誦而臣於年前待罪江東縣見本縣殺獄罪人李守兼獄事以堅執腎囊爲致死之根因心甚疑訝與伊時道臣有所酬酢而旋因遞歸未及更査今觀此獄其實因之不眞的一如守兼而詞證之沒把捉殆有甚於守兼囊岸如果被踢豈有柔軟之理頭部縱云成孔初無骨綻之形而當其喘急將盡之時囊腎尙云舒垂則此不足爲當下致命之祟的然可知況且同坐之兩漢卽地跳去參覩之其妻翌日隨斃則隣里之所指議檢官之所成案不過以三得之有私於守丹爲平日嫌隙之端然不但屍親之供亦云道聽塗說如使三得眞有隱情於守丹而欲售戕害其夫之計則潛囑守丹暗地逞憾何患無術而必於三人鼎坐之會公肆拳踢結果人命豈非事理之外乎然則道啓所謂毆鬪之餘氣必恚鬱泡酒之屬喫或隔滯者不無依據而醫人之招又以爲手按中腕無堅結痞塞之事則此又推說不得大抵及見介金之鬪後死前者惟有診病之李熙晙干連之徐春得其被打內傷之分開莫如目覩者之反覆究問令道臣另定剛明査官兩人處各別詳覈論理啓聞後稟處儘合於服念五六之義上裁何如傳曰考之屍帳終淺款晦痕損之不硬不變何故也詞證之曰踢曰擣孰是乎該道行査迄可休無更與啓堂細究詳念仍卽措一回啓可也
정조 14년
洪聖淵以刑曹言啓曰因三嘉縣殺獄罪人朴道經獄事回啓判付內夫殺妻之案曾有論理判決者今豈有異見是旀況於渠之妻母之供可謂必然之常情朝家於此獄欲傅之生科未知獄官之見亦果何如論理草記回啓事判下矣此獄臣於昨年待罪本道成案錄啓已陳賤見無容更議而第伊時判下中死者有知必幸其夫生出之敎出於酌量情法分釋幽明之聖意臣不勝欽仰攢祝之至大抵朴道經忽移打奴之怒氣大肆毆妻之毒手旣執頭髮撲之門閾又以麻機亂打背上致命猝遽於半餉傷痕狼藉於兩檢則其情節之至兇極獰非比尋常夫殺妻之獄此而或傅生科則犯者之殺心有無死者之含冤與否姑勿論遐土傷倫之習恐無以懲戢至於其妻母之供辭只出念穉兒之無依而有此原恕之說則不可以此較論於三尺償命之法罪人朴道經更加嚴刑期於得情之意分付道臣何如傳曰似此情理以此實因有傅生之案何道何邑某某人乎詳考草記可也
정조 14년
洪聖淵以刑曹言啓曰因義城縣殺獄罪人丁奉益獄事回啓判付內丁奉益獄事段參議一體具意見草記回啓事命下矣大凡殺獄肯䋜專在實因與詞證而此獄則實因不爲不明詞證不爲不備特以元犯之無所指的人皆圖生供亦屢幻甚至於屍親之招首尾橫決對質之辭前後互屈而轝杠倒觸之說崖岸跌壓之疑將使九地之冤永抱幽鬱三尺之嚴未免撓奪則法貴守經何囚不然而獄慮生奸此案尤甚況奉益之於命金吏民之强弱不同而伐喪之擧旣挑其憤擔轝之軍足張其勢則當時毆踢何惜不爲渠雖以合面傷處爲發明之端宗甲之執䯻俯首政好奉益之杖打項背則在合面不在仰面暗合於命金臨死之言而吾可擔當渠供旣輸覓給藥物眞贓已露毋論指使與手犯奉益之爲元犯更無可疑使之依前同推期於得情何如傳曰允